Den tidligere AaB’er Oliver Abildgaard brillerede på flere måder, da han optrådte for sin klub Rubin Kazan søndag aften.

Oliver Abildgaard havde en særdeles begivenhedsrig søndag, hvor han endte med at tage fusen på de fleste efter Rubin Kazans sejr over Sochi. Det lignede ellers et helt almindeligt interview efter kampen, og åbningsspørgsmålet stak heller ikke ud: - ’Ollie,’ tillykke med sejren. Hvordan er dine følelser lige nu? Men så kom overraskelsen fra danske Oliver Abildgaard. For første gang i siden skiftet i februar 2020 svarede han ikke på engelsk. - Lad os tale russisk, tak. Og sådan fortsatte han interviewet ud efter søndagens 2-1-sejr over Sochi. Det russiske interview var tredje gang, Oliver Abildgaard bragte sig i fokus søndag aften. Først præsterede han at score sit første mål for klubben, da han udlignede til 1-1 efter en halv time. Det skete fra kanten af feltet, hvor Abildgaard sendte bolden fladt i mål med venstre ben. I anden halvleg kom han i fokus igen, da han blev vist ud efter at have modtaget sit andet gule kort. Dreyer hyldet som banens bedste Trods udvisningen vandt Rubin Kazan 2-1 takket være Anders Dreyers flotte mål ti minutter før tid. Derefter blev den nykårede landsholdsspiller hædret som kampens spiller. Oliver Abildgaard kom til i februar 2020 på en lejeaftale, og sommeren efter blev skiftet permanent. Danskeren har kontrakt til udgangen af juni 2024. Efter sæsonens første 15 kampe holder Rubin Kazan til i midten af den russiske liga. Holdet har 22 point - der er 11 op til Zenit førstepladsen og 10 ned til Ural på sidstepladsen.